
PREAMBUL

Admiterea la programele de conversie profesională a cadrelor didactice din Învățământul preuniversitar în anul 2026 se face în conformitate cu următoarele acte normative:

· Legea învățământului superior nr 199/2023;
· Ordinul Ministerului Educației nr. 7877/20.12. 2024, publicat în M. Of. nr. 1331/31.12.2024, privind aprobarea Normelor metodologice de organizare și funcționare a programelor postuniversitare de conversie profesională a cadrelor didactice din învățământul preuniversitar;
· Ordinul Ministrului Educației nr. 7.386/2024 pentru aprobarea Profilului si standardelor profesionale ale cadrului didactic din învățământul preuniversitar, pe etape de carieră și pe niveluri de învățământ;
· Carta Universității ”Valahia" din Târgoviște;
· Regulamentul de organizare și funcționare a Departamentului de Învățământ la Distanță și Formare Continuă al Universității ”Valahia" din Târgoviște (REG 01/DIDFC);


II. DISPOZIȚII REGULAMENTARE

Art. 1.  Examenul de finalizare a studiilor la programele de conversie profesională se organizează și se desfășoară potrivit cadrului legal general și al prezentului regulament. 

Art. 2  (1) Probele pentru examenul de absolvire a programelor de conversie profesională sunt, după cum urmează: 
(1) Pentru programul ,,Pedagogia Învățământului Primar și Preșcolar”: 
1. Proba 1 - probă scrisă - Evaluarea cunoștințelor fundamentale și de specialitate 
2. Proba 2 - Prezentarea și susținerea lucrării de absolvire. 

(2) Pentru programul ,,Știinte”: 
1. Proba 1 - probă scrisă - Evaluarea cunoștințelor fundamentale și de specialitate 
2. Proba 2 - Prezentarea și susținerea lucrării de absolvire. 

(3) Pentru programul ,,Educație fizică și sportivă”:
1. Proba 1 - probă orală - Evaluarea cunoștințelor fundamentale și de specialitate 
2. Proba 2 - Prezentarea și susținerea lucrării de absolvire. 

(2) Probele pentru examenul de absolvire se desfășoară în prezenta, în același loc și în același moment, a comisiei/comisiilor de examen specifice fiecărei probe și a examinatului.
(3) Probele de evaluare a cunoștințelor fundamentale și de specialitate se desfășoară pe baza tematicii și a bibliografiei stabilite de către departamentele de profil și sunt publicate pe site-ul web al Departamentului Învățământ la Distanță și Formare Continuă (DIDFC) și pe platforma MOODLE. 
(4) Nota de promovare a fiecărei probe este minim 5 (cinci). 
(5) Media de promovare a examenului de absolvire este minim 6 (șase), ce reprezintă media aritmetică a celor două probe.

Art. 3. Absolvenții promoțiilor anterioare se pot înscrie la examenele de finalizare a studiilor în sesiunile programate.
       
Art. 4 Comisiile pentru examenele de finalizare a studiilor la programele de conversie profesională  se stabilesc, prin decizia rectorului Universității „Valahia” din Târgoviște, la propunerea DIDFC, cu aprobarea Consiliului de Administrație.

Art. 5. Comisiile de examen au următoarele atribuții: 
a. Stabilesc orarul desfășurării probelor de examen și după caz, gruparea candidaților pe serii, în funcție de temele și conducătorii lucrărilor și de celelalte criterii necesare bunei organizări a examenelor.
b. Organizează acțiunea de stabilire a subiectelor de examen şi asigură concordanța acestora cu tematicile şi bibliografiile aprobate.
c. Stabilesc şi aplică baremele şi criteriile de evaluare pentru fiecare probă de examen.
d. Verifică dosarele candidaților înscriși la examene.
e. Verifică referatele întocmite de conducătorii științifici pentru lucrările de absolvire şi studiază lucrările respective până la nivelul formulării unui punct de vedere corect privind calitatea acestora.
f. Asigură desfășurarea în bune condiții a fiecărei probe de examen, în concordanță cu prevederile legale și cu celelalte cerințe pedagogice și deontologice privind desfășurarea examenelor.
g. Completează cataloagele de examen şi verifică certitudinea acestora.   

Art. 6. Rezultatele obținute la probele orale, de aptitudini sportive sau artistice nu pot fi contestate.

Art. 7. La promovarea examenului de absolvire, absolventul obține 10 credite transferabile de studii, suplimentare celor 30 ale fiecărui semestru.

Art. 8. Evaluarea la proba scrisă se realizează după un barem de corectare.

Art. 9. (1) La susținerea lucrării de absolvire, fiecare membru din cadrul comisiei de examen acordă note întregi. Nota de promovare reprezintă media aritmetică calculată din notele propuse de fiecare membru al comisiei.
(2) Prezentarea și susținerea lucrării de absolvire este publică. 
(3) Lucrările de absolvire ce urmează a fi susținute vor fi însoțite de declarație de asumare a răspunderii din partea candidatului privind originalitatea lucrării și de raportul de similitudini rezultat din sistemul antiplagiat.
(4) Conducătorii științifici ai lucrărilor de absolvire răspund în solidar cu autorii acestora de asigurarea originalității conținutului acestora, conform art. 143, alin. 4 din Legea Educației Naționale nr. 1/2011, cu modificările și completările ulterioare. 
(5) Elaborarea lucrării de absolvire se realizează sub îndrumarea unui conducător științific. Acesta este un cadru didactic de specialitate, având titlul științific de doctor.
(6) Conducătorul științific întocmește, pentru fiecare lucrare îndrumată, un referat care cuprinde evaluarea sintetică a calității lucrării, precum și nota propusă.

Art. 10. Absolvenții Universității „Valahia” din Târgoviște care nu au promovat examenul de finalizare a studiilor li  se poate elibera, la cerere, o adeverință valabilă până la eliberarea certificatului de absolvire.
Art. 11. Rectorul poate anula, cu aprobarea Senatului universitar, un examen de finalizare a studiilor, un certificat sau o diplomă de studii, atunci când se dovedește că s-a obținut prin mijloace frauduloase sau prin încălcarea prevederilor Codului de etică și deontologie universitară.


III. DISPOZIȚII FINALE

Art. 12. Prezenta metodologie se aplică începând cu sesiunile de examene de finalizare a studiilor aferente anului universitar 2025-2026.

Art. 13. Prezenta Metodologie a fost avizată de către Consiliul de Administraţie al Universității „Valahia” din Târgoviște în data de ……………………, a fost aprobată de către Senatul Universității „Valahia” din Târgoviște în data de ……………….., și intră în vigoare de la data aprobării sale.

